Man vas na moord op Gr. 1-juffrouArgieffoto ŉ 21-jarige man wat in hegtenis geneem is in verband met die moord op Kay-Leen Peterson, ŉ graad 1-juffrou van Virginia in die Vrystaat, het Maandag in die hof verskyn. Bykomende aanklagte is op sy dossier bygevoeg, waaronder huisbraak, diefstal van ŉ motor en verkragting. Die man was op parool vrygelaat in ŉ ander saak van huisbraak, ten tyde van sy inhegtenisneming in verband met Peterson se moord, het sers. Mamello Mokhuoane, woordvoerder van die polisie, gesê. Die beskuldigde word ook verbind met ŉ ander aanklag van seksuele aanranding in Meloding. Hy is Sondag aangekla van seksuele aanranding en sal binnekort in verband hiermee in die hof verskyn. Maroela Media het vroeër berig Kay-Leen is Donderdagoggend, 23 Maart, omstreeks 08:00 dood aangetref in haar woonstel. ŉ Familievriend en bure het haar dood aangetref nadat haar familie in Bloemfontein besorg was omdat hulle haar nie in die hande kon kry nie. Haar kollegas by die laerskool in Virginia het haar familie ook laat weet sy was nie Woensdag by die werk nie. Die polisie en nooddienste is na die toneel ontbied. Kay-Leen is dood verklaar op die toneel. Die voorlopige ondersoek het die Virginia-polisie na Seloja, Meloding gelei, waar Key-Leen se swart Renault Clio gevind is. Die polisie het leidrade opgevolg en die 21-jarige man is ondervra. Nog ŉ man is ondervra, maar is later vrygelaat weens ŉ gebrek aan bewyse wat hom met die saak verbind.